text: EM i parabordtennis åbner i Jelling
  11 oktober 2015 kl. 13.36
  Den officielle åbning af europamesterskabet i parabordtennis blev søndag markeret i Jelling.
  150 spillere, trænere og officials var samlet for at markere åbningen af EM i parabordtennis.
  - Jeg er en rigtig glad mand. Det her er noget, vi har arbejdet på i næsten to et halvt år. Nu starter vi endelig med det, det drejer sig om - nemlig sporten. Så jeg er spændt og glæder mig til at komme i gang, siger Per Olesen, formand for EliteVejle, til TV SYD.
  EliteVejle arrangerer i samarbejde med Vejle Kommune, Sport Event Denmark, Dansk Bordtennis Union og Dansk Handicap Idræts-Forbund EM i parabordtennis, der afholdes i uge 42.
  Mesterskabet afvikles i den nye arena, Spektrum Vejle, ved DGI-Huset i Vejle.
  